CELEX: 52020PC0227
Language: mt
Date: 2020-06-09 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ tan-negozjati dwar Protokoll tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook

IL-KUMMISSJONI EWROPEA
            Brussell, 9.6.2020
            COM(2020) 227 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ tan-negozjati dwar Protokoll tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook
            {SWD(2020) 102 final} - {SWD(2020) 103 final}
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  Il-Kummissjoni qed tipproponi li tinnegozja Protokoll ġdid li jkun jissodisfa l-possibbiltajiet u l-bżonnijiet reali tal-flotta tal-Istati Membri u li jkun konformi mar-Regolament (UE) Nru 1380/2013 dwar il-Politika Komuni tas-Sajd u mal-Konklużjonijiet tal-Kunsill tad-19 ta’ Marzu 2012 dwar Komunikazzjoni tal-Kummissjoni dwar id-Dimensjoni Esterna tal-Politika Komuni tas-Sajd.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  L-Unjoni Ewropea u l-Gvern tal-Gżejjer Cook ikkonkludew Ftehim ta’ Sħubija dwar is-Sajd Sostenibbli bejniethom
                     1
                  , li daħal fis-seħħ fl-14 ta’ Ottubru 2016
                     2
                  . Il-Protokoll ta’ Implimentazzjoni tiegħu se jiskadi fit-13 ta’ Ottubru 2020. Dan il-Protokoll jistabbilixxi l-opportunitajiet tas-sajd tal-flotta tal-Unjoni u l-kontribuzzjonijiet finanzjarji korrispondenti li l-Unjoni u s-sidien tal-bastimenti jridu jħallsu. 
               
               
                  Il-Protokoll jipprevedi ammont ta’ EUR 385 000 għall-ewwel u għat-tieni sena u ammont ta’ EUR 350 000 għat-tielet u għar-raba’ sena mill-baġit tal-UE bħala kumpens finanzjarju għall-aċċess għal tunnellaġġ ta’ referenza ta’ 7 000 tunnellata fis-sena. Barra minn hekk, sidien il-bastimenti tal-UE jħallsu tariffi għall-awtorizzazzjonijiet tas-sajd tagħhom abbażi ta’ prezzijiet stabbiliti fil-Protokoll għall-kwota allokata. Barra minn hekk, fl-erba’ snin li matulhom idum għaddej il-Protokoll jingħataw ukoll EUR 350 000 fis-sena mill-baġit tal-UE biex tiġi appoġġata l-politika settorjali tas-sajd tal-Gżejjer Cook.
               
               
                  Il-Ftehim ta’ Sħubija dwar is-Sajd Sostenibbli mal-Gżejjer Cook jipprevedi opportunitajiet tas-sajd għas-sajd għat-tonn u għall-ispeċijiet tal-ħut li jpassi ħafna għall-bastimenti tal-UE minn żewġ Stati Membri (li huma Spanja u Franza). Dal-ħin il-Ftehim ta’ Sħubija dwar is-Sajd Sostenibbli mal-Gżejjer Cook huwa l-uniku Ftehim fis-seħħ marbut mal-Oċean Paċifiku
                     3
                  .  
               
               
                  Il-Ftehimiet ta’ Sħubija dwar is-Sajd Sostenibbli jikkontribwixxu għall-promozzjoni tal-objettivi tal-PKS fil-livell internazzjonali u jiżguraw li l-attivitajiet tas-sajd tal-Unjoni ’l barra mill-ilmijiet tagħha jissejsu fuq l-istess prinċipji u l-istess standards li japplikaw skont il-liġi tal-Unjoni. Barra minn hekk, il-Ftehimiet ta’ Sħubija dwar is-Sajd Sostenibbli jrawmu l-kooperazzjoni xjentifika bejn l-UE u s-sħab tagħha u jippromwovu t-trasparenza u s-sostenibbiltà sabiex ir-riżorsi tas-sajd jiġu ġestiti aħjar. Il-Ftehimiet ta’ Sħubija dwar is-Sajd Sostenibbli jinkuraġġixxu l-governanza billi jappoġġaw il-monitoraġġ, il-kontroll u s-sorveljanza tal-attivitajiet tal-flotot nazzjonali u barranin u billi jipprovdu l-fondi biex jiġi miġġieled is-sajd illegali, mhux irrappurtat u mhux irregolat (is-sajd IUU) u jikkontribwixxu għall-iżvilupp sostenibbli tas-settur lokali tas-sajd, fosthom għal xogħol deċenti b’rabta mal-attivitajiet tas-sajd. Il-Ftehimiet ta’ Sħubija dwar is-Sajd Sostenibbli jsaħħu l-pożizzjoni tal-UE fl-organizzazzjonijiet reġjonali u internazzjonali tas-sajd — fil-każ tal-Gżejjer Cook, b’mod partikulari, isaħħu l-pożizzjoni tagħha fil-Kummissjoni għas-Sajd fil-Punent tal-Paċifiku u l-Paċifiku Ċentrali (id-WCPFC)
                     4
                  . Fl-aħħar nett, l-opportunitajiet tas-sajd li jingħataw permezz tal-Ftehimiet ta’ Sħubija dwar is-Sajd Sostenibbli jissejsu fuq l-aqwa parir xjentifiku disponibbli u jikkontribwixxu għat-titjib tal-konformità mal-miżuri internazzjonali.
               
            
            
               •Konsistenza ma’ politiki oħra tal-Unjoni
            
            
               
                  In-negozjar ta’ Protokoll ġdid mal-Gżejjer Cook huwa konformi mal-azzjoni esterna tal-UE b’rabta mal-pajjiżi Afrikani, tal-Karibew u tal-Paċifiku (il-pajjiżi AKP) u, b’mod partikulari, mal-objettivi tal-Unjoni f’dak li għandu x’jaqsam mal-ħarsien tal-prinċipji demokratiċi u tad-drittijiet tal-bniedem.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika għad-deċiżjoni jipprovdiha l-Artikolu 218(3) u (4) tat-Trattat dwar il-Funzjonament tal-Unjoni Ewropea (it-TFUE), li jistabbilixxi l-proċedura għan-negozjar u għall-konklużjoni ta’ ftehimiet bejn l-UE u pajjiżi terzi u li jinsab fit-Titolu V, li jittratta l-ftehimiet internazzjonali, tal-Ħames Parti ta’ dak it-Trattat, li tittratta l-azzjoni esterna tal-Unjoni.
               
            
            
               •Sussidjarjetà (għall-kompetenza mhux esklużiva) 
            
            
               
                  Ma tapplikax — kompetenza esklużiva.
               
            
            
               •Proporzjonalità
            
            
               
                  Id-deċiżjoni hija proporzjonali mal-objettiv. 
               
            
            
               •Għażla tal-istrument
            
         
         
            
               
                  L-istrument huwa previst fl-Artikolu 218(3) u (4) tat-TFUE.
               
            
            
               3.RIŻULTATI TAL-EVALWAZZJONIJIET EX-POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex-post/kontrolli tal-idoneità tal-leġiżlazzjoni eżistenti
            
            
               
                  Fl-2019 u fl-2020, il-Kummissjoni wettqet evalwazzjoni ex-post tal-Protokoll attwali tal-Ftehim ta’ Sħubija dwar is-Sajd Sostenibbli bejn l-UE u l-Gżejjer Cook, kif ukoll evalwazzjoni ex ante tat-tiġdid potenzjali tal-Protokoll. Il-konklużjonijiet tal-evalwazzjoni huma mogħtija b’mod separat f’Dokument ta’ Ħidma tal-Persunal tal-Kummissjoni
                     5
                  . 
               
               
                  Mill-evalwazzjoni ħareġ li l-industrija tas-sajd tal-UE (tas-sajd għat-tonn) hija interessata ferm li taħdem fiż-żona tas-sajd tal-Gżejjer Cook u li jidher biċ-ċar li t-tiġdid tal-Protokoll huwa l-għażla ppreferuta. F’każ li l-Protokoll ma jiġġeddidx, l-UE tkun tilfet strument li huwa kapaċi jwieġeb għall-bżonnijiet tad-diversi partijiet ikkonċernati u għall-bżonnijiet tagħha stess f’termini tat-tisħiħ tal-governanza globali tal-oċeani fil-Punent tal-Paċifiku u fil-Paċifiku Ċentrali permezz tal-qafas multilaterali tad-WCPFC.  
               
               
                  Għall-Gżejjer Cook, l-intervent tal-UE jwassal għal valur miżjud minħabba li jagħtihom dħul baġitarju sigur fuq diversi snin, pjattaforma uffiċjali għad-djalogu settorjali u għall-iskambji diretti mal-UE b’rabta mal-kooperazzjoni, u qafas għall-monitoraġġ u għall-kontroll konġunti tal-attivitajiet tal-UE. Il-Ftehim ta’ Sħubija dwar is-Sajd Sostenibbli jikkontribwixxi għall-promozzjoni ta’ prattiki tas-sajd responsabbli u jagħti aċċess għal linja baġitarja speċifika (tal-appoġġ settorjali) biex il-Gżejjer Cook jingħataw appoġġ finanzjarju biex jimplimentaw il-politika nazzjonali tas-sajd tagħhom.
               
            
            
               •Konsultazzjonijiet mal-partijiet ikkonċernati
            
            
               
                  Bħala parti mill-evalwazzjoni ġew ikkonsultati l-Istati Membri, ir-rappreżentanti tal-industrija, l-organizzazzjonijiet internazzjonali tas-soċjetà ċivili, kif ukoll l-amministrazzjoni tas-sajd u s-soċjetà ċivili tal-Gżejjer Cook. Saru wkoll konsultazzjonijiet fil-qafas tal-Kunsill Konsultattiv għall-Flotta ta’ Distanzi Twal.
               
            
            
               •Ġbir u użu tal-għarfien espert
            
            
               
                  Ma japplikawx.
               
            
            
               •Valutazzjoni tal-impatt
            
            
               
                  Ma tapplikax.
               
            
            
               •Idoneità regolatorja u simplifikazzjoni
            
            
               
                  Ma japplikawx.
               
            
            
               •Drittijiet fundamentali
            
            
               
                  Il-Ftehim ta’ Sħubija dwar is-Sajd Sostenibbli fih klawżola dwar il-konsegwenzi li jkun hemm f’każ li jinkisru d-drittijiet tal-bniedem u l-prinċipji demokratiċi.
               
            
            
               4.IMPLIKAZZJONIJIET BAĠITARJI
            
            
               
                  L-implikazzjonijiet baġitarji marbutin mal-Protokoll il-ġdid jinkludu l-ħlas ta’ kontribuzzjoni finanzjarja lill-Gżejjer Cook li hija kompatibbli mal-Qafas Finanzjarju Pluriennali (il-QFP) attwali, b’mod partikulari f’dak li għandu x’jaqsam mal-allokazzjonijiet għal-linja baġitarja għall-Ftehimiet ta’ Sħubija dwar is-Sajd Sostenibbli
                     6
                  . L-ammonti annwali għall-impenji u għall-pagamenti huma stabbiliti fil-proċedura baġitarja annwali, inkluża l-linja ta’ riżerva għall-proposti li jkun għadhom ma daħlux fis-seħħ fil-bidu tas-sena. 
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
         
         
            
               
                  In-negozjati mistennija jinbdew fit-tieni jew fit-tielet kwart tal-2020.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-Kummissjoni tirrakkomanda:
               
               
                  — li l-Kunsill jawtorizzaha tiftaħ u twettaq negozjati biex jiġi konkluż Protokoll ġdid tal-Ftehim ta’ Sħubija dwar is-Sajd Sostenibbli mal-Gvern tal-Gżejjer Cook;
               
               
                  — li hija tinħatar bħala n-negozjatur tal-UE dwar dan is-suġġett;
               
               
                  — li hija twettaq in-negozjati b’konsultazzjoni mal-kumitat speċjali, kif stabbilit fit-Trattat dwar il-Funzjonament tal-Unjoni Ewropea;
               
               
                  — li l-Kunsill japprova d-direttivi tan-negozjar mehmużin ma’ din ir-Rakkomandazzjoni.
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ tan-negozjati dwar Protokoll tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 218(3) u (4) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi:
            
            
               (1)Jenħtieġ li jinfetħu n-negozjati bil-ħsieb li jiġi konkluż Protokoll ġdid tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook.
            
            
               (2)Jenħtieġ li jiġi awtorizzat ukoll in-negozjar ta’ titwil limitat tal-Protokoll attwali tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook
                  7
                f’każ li dan ikun meħtieġ biex jiġi evitat li l-attivitajiet tas-sajd jiġu interrotti għal perjodu twil taż-żmien,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni b’dan hija awtorizzata tinnegozja Protokoll ġdid tal-Ftehim ta’ Sħubija dwar is-Sajd Sostenibbli mal-Gvern tal-Gżejjer Cook f’isem l-Unjoni. 
            
            
               Il-Kummissjoni hija awtorizzata tinnegozja wkoll titwil limitat tal-Protokoll attwali tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook.
            
         
         
            
               Artikolu 2
            
            
               Id-direttivi tan-negozjar huma stabbiliti fl-Anness.
            
            
               Artikolu 3
            
            
               In-negozjati għandhom jitwettqu b’konsultazzjoni mal-Grupp ta’ Ħidma tal-Kunsill dwar il-Politika Esterna tas-Sajd.
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 131, 20.5.2016, p. 3.
                        
               
               
                  
                     (2)
                  
                        ĠU L 131, 20.5.2017, p. 10.
               
               
                  
                     (3)
                  
                        Il-Ftehimiet ta’ Sħubija dwar is-Sajd bejn l-UE u l-Istati Federali tal-Mikroneżja, il-Gżejjer Solomon u Kiribati rispettivament bħalissa jinsabu weqfin minħabba li ma hemm l-ebda Protokoll ta’ Implimentazzjoni fis-seħħ marbut magħhom.
               
               
                  
                     (4)
                  
                        
                  http://www.fao.org/fishery/rfb/WCPFC/en
                   — din hija l-korp stabbilit skont il-liġi internazzjonali għall-konservazzjoni u għall-ġestjoni tal-ispeċijiet tal-ħut li jpassi ħafna f’dan ir-reġjun.
               
               
                  
                     (5)
                  
                        [Referenza].
               
               
                  
                     (6)
                  
                        Ara l-Kapitolu 40 (il-linja ta’ riżerva 40 02 41) skont il-ftehim interistituzzjonali dwar il-QFP (2013/C 373/01).
               
               
                  
                     (7)
                  
                        Il-Protokoll Għall-Implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook (ĠU L 131, 20.5.2016, p. 10).
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 9.6.2020
            COM(2020) 227 final
            ANNESS
            tar-
            Rakkomandazzjoni għalDEĊIŻJONI TAL-KUNSILL
            li tawtorizza l-ftuħ tan-negozjati dwar il-konklużjoni ta’ Protokoll tal-Ftehim ta’ Sħubija dwar is-Sajd Sostenibbli mal-Gvern tal-Gżejjer Cook f’isem l-Unjoni Ewropea
            {SWD(2020) 102 final} - {SWD(2020) 103 final}
            
               
         
         
            
               ANNESS 
            
            
               Direttivi għan-negozjar ta’ Protokoll ġdid tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook
            
            
            
               L-għan tan-negozjati huwa li jiġi konkluż Protokoll tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook skont ir-Regolament (UE) Nru 1380/2013 tal-Parlament Ewropew u tal-Kunsill
                  1
                u l-Konklużjonijiet tal-Kunsill tad-19 ta’ Marzu 2012
                  2
                dwar il-Komunikazzjoni tal-Kummissjoni tat-13 ta’ Lulju 2011 dwar id-Dimensjoni Esterna tal-Politika Komuni tas-Sajd
                  3
               . 
            
            
               Sabiex tiżgura li permezz ta’ dan il-Protokoll jiġi promoss is-sajd sostenibbli u responsabbli, il-Kummissjoni għandha ssejjes l-għanijiet tan-negozjati tagħha fuq dan li ġej:
            
            
               ·l-iżgurar tal-aċċess għall-bastimenti tal-flotta tal-Unjoni għaż-żona tas-sajd tal-Gżejjer Cook, u tal-awtorizzazzjonijiet li dawn il-bastimenti jeħtieġu biex jistadu f’dik iż-żona;
            
            
               ·il-fatt li jitqiesu kif xieraq l-aqwa parir xjentifiku disponibbli u l-pjanijiet ta’ ġestjoni rilevanti li jadottaw l-organizzazzjonijiet reġjonali tal-ġestjoni tas-sajd sabiex tiġi żgurata u mtejba s-sostenibbiltà ambjentali tal-attivitajiet tas-sajd li jkollhom fil-mira r-riżorsi żejda disponibbli biss, filwaqt li titqies il-kapaċità tas-sajd tal-flotta lokali u filwaqt li jitqies b’mod speċjali l-fatt li l-istokkijiet ikkonċernati jpassu ħafna;
            
            
               ·il-fatt li jipprova jinkiseb sehem xieraq mir-riżorsi tas-sajd li jkun konformi mal-interessi tal-flotot tal-Unjoni, f’każ li jkun hemm flotot barranin oħrajn interessati f’dawn ir-riżorsi wkoll;
            
            
               ·il-fatt li jiġi żgurat li l-aċċess għas-sajd jissejjes fuq l-attività storika tal-flotta tal-Unjoni f’dan ir-reġjun u fuq l-attività li din mistennija jkollha fih fil-ġejjieni, fid-dawl tal-aqwa valutazzjonijiet xjentifiċi disponibbli li jkunu l-aktar aġġornati;
            
            
               ·it-tkomplija tad-djalogu biex tissaħħaħ il-politika settorjali bil-għan li tiġi mħeġġa l-implimentazzjoni ta’ politika tas-sajd responsabbli b’rabta mal-għanijiet tal-iżvilupp tal-pajjiż, b’mod partikulari f’dak li għandu x’jaqsam mal-governanza, mas-segwitu, mal-kontroll u mal-monitoraġġ tal-attivitajiet tas-sajd u mal-pariri xjentifiċi, filwaqt li jitqiesu l-għajxien u l-interessi tal-komunitajiet lokali tas-sajd;
            
            
               ·l-inklużjoni ta’ klawżola dwar il-konsegwenzi li jkun hemm f’każ li jinkisru d-drittijiet tal-bniedem u l-prinċipji demokratiċi;
            
            
               ·il-fatt li jiġi żgurat li l-Protokoll jikkontribwixxi għall-promozzjoni tat-tkabbir u ta’ xogħol deċenti b’rabta mal-attività marittima, filwaqt li jitqiesu l-konvenzjonijiet rilevanti tal-Organizzazzjoni Internazzjonali tax-Xogħol (l-ILO). 
            
            
               B’mod partikulari, il-Protokoll għandu jiddefinixxi l-affarijiet li ġejjin:
            
            
               –l-opportunitajiet tas-sajd li l-bastimenti tal-Unjoni għandhom jingħataw, imqassmin skont il-kategorija;
            
            
               –il-kumpens finanzjarju u l-kundizzjonijiet biex dan jitħallas; u
            
            
               –l-mekkaniżmi għall-implimentazzjoni tal-appoġġ settorjali. 
            
            
               Biex jiġi evitat li jiġu interrotti l-attivitajiet tas-sajd, il-Protokoll il-ġdid għandu jinkludi klawżola ta’ applikazzjoni provviżorja li tibda tapplika l-għada li jiskadi l-Protokoll attwali. 
            
            
               F’każ li n-negozjati dwar Protokoll ġdid tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook jieħdu iktar żmien milli mistenni
                  4
               , u sabiex jiġi evitat li l-attivitajiet tas-sajd jiġu interrotti għal perjodu twil taż-żmien, il-Kummissjoni għandha tipprova taqbel mal-Gvern tal-Gżejjer Cook li ttawwal il-Protokoll attwali
                  5
                għal perjodu limitat li jekk jista’ jkun ma jkunx ta’ iktar minn sena, sakemm tkompli tipprova tiftiehem dwar Protokoll ġdid ma’ dan il-pajjiż f’konformità mal-għanijiet imsemmijin hawn fuq.
            
            
         
         
            
                  
                     (1)
                  
                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
               
               
                  
                     (2)
                  
                        Ara d-dokument tal-20 ta’ Marzu 2012 bin-numru ta’ referenza ST 7087 2012 REV 1 COR 1.
               
               
                  
                     (3)
                  
                        COM(2011) 417 final tat-13 ta’ Lulju 2011.
               
               
                  
                     (4)
                  
                        B’mod partikulari minħabba l-konsegwenzi tas-sitwazzjoni attwali tas-saħħa fid-dinja minħabba l-pandemija tal-COVID-19.
               
               
                  
                     (5)
                  
                        Il-Protokoll Għall-Implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook (ĠU L 131, 20.5.2016, p. 10).